Schjødt

Schjødt er et skandinavisk advokatfirma med rundt 350 medarbeidere, hvorav 300 av disse er advokater. Firmaet har kontor i Oslo (hovedkontor), Bergen, Stavanger, Ålesund, London, Stockholm og København. Schjødts praksis dekker alle de sentrale forretningsjuridiske disiplinene, med hovedvekt på transaksjoner, løpende forretningsjuridisk rådgivning og tvisteløsning. Firmaet har per januar 2021 17 advokater med møterett for Høyesterett, og har prosedert flere saker for europeiske domstoler enn noe annet advokatfirma i Norden.


== Historie ==
Firmaet bærer navnet til Annæus Schjødt (1888–1972) som i 1920 ble opptatt som partner i Høyesterettsadvokat Johan Bredals firma som var etablert i Christiania i 1894. Annæus Schjødt trådte ut i 1936 for å etablere sitt eget advokatfirma. I 1968 fusjonerte Schjødt og det nye selskapet fikk navnet Høyesterettsadvokatene Schjødt, Dahl-Hansen, Christiansen og Schjødt. Senere ble navnet endret flere ganger, som ledd i partneropptak og utvidelser. I tiden som fulgte gjennom 1970- og 1980-årene ble den forretningsjuridiske del av firmaets virksomhet mer fremtredende, selv om firmaet også videreførte vektleggingen av sivil prosedyre som en viktig del av satsningsområdet, blant annet med betydelige oppdrag innen injurierettens område. Nye partnere kom til i disse årene, og i 1983 ble det besluttet å endre firmaets navn til Advokatfirmaet Schjødt.
I 1989 ble det innledet et samarbeid med Advokatfirmaet Martens i Bergen som var etablert i 1881. Samarbeidet ledet til fusjon mellom de to advokatfirmaene. Avdelingen i Stavanger ble etablert i 1999 og i Ålesund i 2000.   
I 2018 fusjonerte Schjødt med advokatfirmaet Michelet & Co, for å skape en klar markedsleder blant advokatfirmaer innen olje-, gass- og oljefeltindustrien i Norge, og en sterk posisjon blant europeiske firmaer generelt. Michelet & Co startet sin virksomhet i 2015 som et spesialisert advokatfirma innen olje-, gass- og oljefeltindustrien, med kontorer i Oslo og London. Firmaet har olje- og gasselskaper, oljefeltaktører, investeringsbanker, investorer, banker og petroleumsregulerende myndigheter blant sine kunder. Sammenslåingen har gitt Schjødt en unik bredde i ferdigheter og erfaring som dekker hele verdikjeden i Norges største industri.   
Som en del av sammenslåingen ble Schjødt etablert i London. Schjødts advokater i London er høyt ansett for sitt arbeid med komplekse prosjektarbeid innen offshore, LNG og flytende produksjon, og gir råd til klienter globalt. Londonkontoret er i dag en viktig base for firmaets britiske og internasjonale kunder innen olje- og oljefelttjenestesektoren.
I 2020 ble kontoret i Stockholm etablert, etter en sammenslåing med det svenske advokatfirmaet Hamilton Advokatbyrå. Etter denne sammenslåingen er Schjødt ansett som det første norsk-svenske grenseoverskridende advokatfirmaet på toppnivå. I 2022 åpnet Schjødt kontor i København, og ble dermed det første og eneste uavhengige advokatfirma med kontorer i hele Skandinavia og Storbritannia.    


== Anerkjennelse ==
I 2019 ble Schjødt kåret til beste juridiske rådgiver i Norge innenfor feltet "fusjoner og oppkjøp" ved Mergermarkets European M&A Awards i London.
Firmaet har mottatt en rekke internasjonale utmerkelser for sitt arbeid. I 2020 mottok firmaet hedersbetegnelse i 15 kategorier i Norge og 8 kategorier i Sverige hos Chambers Europe og topprangering i 18 kategorier hos Legal 500.


== Referanser ==


== Eksterne lenker ==
Offisielt nettsted